CELEX: 32010R0258
Language: fi
Date: 2010-03-25 00:00:00
Title: Komission asetus (EU) N:o 258/2010, annettu 25 päivänä maaliskuuta 2010 , Intiasta peräisin olevan tai sieltä lähetetyn guarkumin tuontiin pentakloorifenoli- ja dioksiinipitoisuusriskien vuoksi sovellettavista erityisehdoista ja päätöksen 2008/352/EY kumoamisesta (ETA:n kannalta merkityksellinen teksti)

26.3.2010   
            
            
               FI
            
            
               Euroopan unionin virallinen lehti
            
            
               L 80/28
            
         KOMISSION ASETUS (EU) N:o 258/2010,
   annettu 25 päivänä maaliskuuta 2010,
   Intiasta peräisin olevan tai sieltä lähetetyn guarkumin tuontiin pentakloorifenoli- ja dioksiinipitoisuusriskien vuoksi sovellettavista erityisehdoista ja päätöksen 2008/352/EY kumoamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan
   sekä katsoo seuraavaa:
   
               (1)
            
            
               Asetuksen (EY) N:o 178/2002 53 artiklan 1 kohdassa säädetään mahdollisuudesta toteuttaa asianmukaiset yhteisön kiireelliset toimenpiteet kolmannesta maasta tuotujen elintarvikkeiden ja rehujen osalta kansanterveyden, eläinten terveyden tai ympäristön suojelemiseksi, kun tällaista riskiä ei voida tyydyttävällä tavalla hallita yksittäisten jäsenvaltioiden toteuttamilla toimenpiteillä.
            
         
               (2)
            
            
               Heinäkuussa 2007 tietyistä Intiasta peräisin olevan tai sieltä lähetetyn guarkumin eristä löydettiin EU:ssa suuria pentakloorifenoli- (PCP) ja dioksiinipitoisuuksia. Tällaiset pitoisuudet aiheuttavat uhan kansanterveydelle Euroopan unionissa, ellei ryhdytä toimenpiteisiin pentakloorifenolin ja dioksiinien esiintymisen välttämiseksi guarkumissa.
            
         
               (3)
            
            
               Suurten PCP- ja dioksiinipitoisuuksien havaitsemisen johdosta komission elintarvike- ja eläinlääkintätoimisto (FVO) teki lokakuussa 2007 kiireellisen tarkastuskäynnin Intiaan. Tarkoituksena oli koota tietoa mahdollisista saastumislähteistä ja arvioida valvontatoimenpiteitä, joihin Intian viranomaiset olivat ryhtyneet saastumisen välttämiseksi jatkossa. Tarkastusryhmä totesi, että saastumisen syystä ei ole riittävää näyttöä eikä Intian viranomaisten tekemä tutkimus ole riittävä päätelmien tekemiseen. Kun otetaan huomioon, että natriumpentakloorifenolia on saatavilla ja käytössä guarkumiteollisuudessa ja että alalla on laajalti käytössä itsesääntely, käyttöön otetut valvontakeinot eivät ole riittäviä ehkäisemään saastumisen toistumista.
            
         
               (4)
            
            
               Sen vuoksi Intiasta peräisin olevaan tai sieltä lähetettyyn guarkumiin sovellettavista erityisehdoista näiden tuotteiden pentakloorifenoli- ja dioksiinipitoisuusriskien vuoksi 29 päivänä huhtikuuta 2008 tehdyssä komission päätöksessä 2008/352/EY (2) säädetään, että jokaiseen vähintään 10 prosenttia guarkumia sisältävään Intiasta peräisin olevaan tai sieltä lähetettyyn koostettuun elintarvike- ja rehuerään on liitettävä alkuperäinen analyysiraportti, jonka laboratorion sijaintimaan toimivaltainen viranomainen on vahvistanut ja josta käy ilmi, että tuotteen PCP-pitoisuus on enintään 0,01 mg/kg. Jäsenvaltioiden toimivaltaisten viranomaisten on otettava näistä tuotelähetyksistä näytteitä viiden prosentin näytteenottotiheydellä ja analysoitava ne sen todentamiseksi, että tuotteiden PCP-pitoisuus on enintään 0,01 mg/kg. Yhteisön vertailulaboratorio rehuissa ja elintarvikkeissa esiintyviä dioksiineja ja PCB:itä varten on tutkinut Intiasta tulevan saastuneen guarkumin sisältämän PCP:n ja dioksiinien välistä yhteyttä. Tutkimuksen perusteella voidaan päätellä, että guarkumi, jonka PCP-pitoisuus on pienempi kuin 0,01 mg/kg, ei sisällä liian suuria määriä dioksiineja.
            
         
               (5)
            
            
               FVO teki lokakuussa 2009 seurantatarkastuskäynnin, jonka aikana arvioitiin Intian viranomaisten guarkumin PCP- ja dioksiinisaastumisen ehkäisemiseksi käyttöön ottamia valvontatoimenpiteitä sekä seurattiin lokakuussa 2007 tehdyn tarkastusmatkan aikana annettujen suositusten toteutumista.
            
         
               (6)
            
            
               Kyseisen tarkastuskäynnin aikana todettiin useita vakavia puutteita. PCP:n asema teollisessa käytössä Intiassa on epäselvä, eikä tarkastuskäynnin aikana annettu mitään näyttöä sen tuotannon tai myynnin lopettamiseen tähtäävistä toimista. Näytteet ottaa yksityinen vientiyritys, jota ei virallisesti valvota. Laboratorio ilmoittaa noin 2,5 prosentin näytteenottotiheydellä otetuista näytteistä löydetyt sääntöjenvastaisuudet vientiyritykselle mutta ei toimivaltaiselle viranomaiselle. Koska toimivaltaisella viranomaisella ei ollut tietoa sääntöjenvastaisuuksista, näiden erien osalta ei ryhdytty mihinkään toimiin.
            
         
               (7)
            
            
               Tulosten mukaan guarkumin PCP- ja/tai dioksiinipitoisuuksia ei voida pitää yksittäisenä tapahtumana ja ainoastaan hyväksytyn yksityisen laboratorion suorittamat tehokkaat analyysit ovat estäneet saastuneen tuotteen viennin edelleen Euroopan unioniin. Mahdollisten riskien alentamiseksi on aiheellista ryhtyä lisätoimenpiteisiin, koska valvontajärjestelmään ei ole tehty parannuksia.
            
         
               (8)
            
            
               On aiheellista tutkia pistokokein PCP:n esiintymistä muista maista kuin Intiasta lähetetyssä guarkumissa, koska ei voida sulkea pois sitä mahdollisuutta, että Intiasta peräisin olevaa guarkumia viedään EU:hun jonkin muun kolmannen maan kautta.
            
         
               (9)
            
            
               Tämän vuoksi päätöstä 2008/352/EY olisi muutettava. Koska muutettavat säännökset ovat luonteeltaan sellaisenaan sovellettavia sekä kaikilta osiltaan velvoittavia, kyseinen päätös on aiheellista korvata asetuksella.
            
         
               (10)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Soveltamisala
   Tätä asetusta sovelletaan:
   
               a)
            
            
               CN-koodiin 1302 32 90 luokiteltavaan guarkumiin, joka on peräisin tai lähetetty Intiasta ja tarkoitettu eläinten tai ihmisten ravinnoksi
            
         
               b)
            
            
               vähintään 10 prosenttia guarkumia sisältäviin Intiasta peräisin oleviin tai sieltä lähetettyihin elintarvikkeisiin ja rehuihin.
            
         2 artikla
   Varmentaminen
   1.   Kaikissa 1 artiklassa tarkoitettuja tuotteita sisältävissä tuontilähetyksissä on oltava mukana
   
               a)
            
            
               liitteessä vahvistettu terveystodistus, jossa varmennetaan, että tuotava tuote sisältää pentakloorifenolia (PCP) enintään 0,01 mg/kg, ja
            
         
               b)
            
            
               analyysiraportti, jonka on antanut EN ISO/IEC 17025 -standardin mukaisesti elintarvikkeiden ja rehujen sisältämän PCP:n määrittämistä varten akkreditoitu laboratorio ja josta käyvät ilmi PCP-pitoisuutta koskevat näytteenotto- ja analyysitulokset sekä määritysmenetelmän osoitusraja (LOD) ja määritysraja (LOQ).
            
         2.   Analyysiraportin mukana oleva todistus on oltava Intian kauppa- ja teollisuusministerin virallisen edustajan allekirjoittama, ja sen voimassaoloaika saa olla enintään 4 kuukautta antamispäivästä.
   3.   Edellä 1 kohdan b alakohdassa tarkoitettu analyysi on tehtävä näytteille, jotka Intian toimivaltaiset viranomaiset ovat ottaneet lähetyksestä yhteisön näytteenottomenettelyistä kasvi- ja eläinperäisten tuotteiden torjunta-ainejäämien virallisessa tarkastuksessa ja direktiivin 79/700/ETY kumoamisesta 11 päivänä heinäkuuta 2002 annetun komission direktiivin 2002/63/ETY (3) mukaisesti. Erotus ennen analyysiä on tehtävä happamoidulla liuottimella. Analyysi on tehtävä QuEChERS-menetelmän modifioidulla versiolla, joka vahvistetaan torjunta-ainejäämiä käsittelevien yhteisön vertailulaboratorioiden verkkosivulla (4), taikka jollakin yhtä luotettavalla menetelmällä.
   3 artikla
   Tunnistus
   Kaikki edellä 1 artiklassa tarkoitetut lähetykset on yksilöitävä koodilla, joka merkitään terveystodistukseen, näytteenotto- ja analyysitulokset sisältävään analyysiraporttiin ja mahdollisiin lähetyksen mukana oleviin kaupallisiin asiakirjoihin. Jokainen lähetykseen kuuluva yksittäinen pussi tai muu pakkaus on merkittävä kyseisellä koodilla.
   4 artikla
   Ennakkoilmoitus
   Rehu- ja elintarvikealan toimijoiden tai niiden edustajien on annettava ennakkoilmoitus kaikkien 1 artiklassa tarkoitettujen tuotelähetysten arvioidusta saapumispäivästä ja -ajasta 5 artiklan 4 kohdassa tarkoitetulle valvontapaikalle.
   5 artikla
   Viralliset tarkastukset
   1.   Jäsenvaltioiden toimivaltaisten viranomaisten on tehtävä asiakirjatarkastus, tunnistustarkastus ja fyysinen tarkastus, mukaan lukien 1 artiklassa tarkoitettujen lähetysten laboratorioanalyysi.
   2.   Tunnistustarkastus ja fyysinen tarkastus, mukaan lukien PCP-pitoisuutta koskeva näytteenotto ja analyysi, on tehtävä vähintään viidelle prosentille lähetyksistä.
   3.   Lähetyksiä pidetään virallisessa valvonnassa enintään 15 työpäivää siihen asti, kun laboratorioanalyysien tulokset ovat saatavissa.
   4.   Edellä 1 kohdassa tarkoitetut tarkastukset on tehtävä valvontapisteissä, jotka jäsenvaltiot ovat nimenomaisesti osoittaneet tätä tarkoitusta varten.
   5.   Jäsenvaltioiden on saatettava luettelo valvontapisteistä yleisön saataville ja lähetettävä se komissiolle.
   6.   Jäsenvaltioiden toimivaltaisten viranomaisten on lisäksi suoritettava fyysisiä pistokokeita, mukaan lukien PCP-pitoisuuden valvontaa koskeva näytteenotto ja analyysi muista maista kuin Intiasta lähetetyille guarkumia sisältäville lähetyksille.
   6 artikla
   Lähetyksen jakaminen osiin
   Lähetyksiä ei saa jakaa osiin ennen kuin kaikki viralliset tarkastukset on suoritettu loppuun. Jos lähetys on jaettu osiin, kunkin osan mukana on oltava oikeaksi todistettu jäljennös 2 artiklan 1 kohdan a alakohdassa tarkoitetusta terveystodistuksesta siihen asti, kun kyseinen lähetyksen osa luovutetaan vapaaseen liikkeeseen.
   7 artikla
   Kustannukset
   Rehu- ja elintarvikealan toimija vastaa kaikista 5 artiklan 1 kohdassa tarkoitetuista virallisista tarkastuksista aiheutuvista kustannuksista, mukaan lukien näytteenotto, analyysi, varastointi sekä kaikki sääntöjenvastaisuuksien johdosta toteutetut toimenpiteet.
   8 artikla
   Luovutus vapaaseen liikkeeseen
   Lähetyksen luovuttaminen vapaaseen liikkeeseen edellyttää, että rehu- ja elintarvikealan toimija tai sen edustaja esittää tulliviranomaisille näyttöä siitä, että
   
               a)
            
            
               5 artiklan 1 kohdassa tarkoitetut viralliset tarkastukset on suoritettu ja
            
         
               b)
            
            
               vaadittujen fyysisten tarkastusten tulokset ovat myönteiset.
            
         9 artikla
   Sääntöjenvastaiset tuotteet
   Tuotteita, joissa 5 artiklan mukaisten tarkastusten jälkeen todetaan yli 0,01 mg/kg PCP:tä, kun otetaan huomioon laajennettu mittausepävarmuus, ei saa päästää rehu- ja elintarvikeketjuun. Sääntöjenvastaiset tuotteet on hävitettävä turvallisesti rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (5) 19 artiklan säännösten mukaisesti.
   10 artikla
   Raportit
   Jäsenvaltioiden on ilmoitettava komissiolle elintarvikkeita ja rehuja koskevan nopean hälytysjärjestelmän (RASFF) välityksellä kaikista lähetyksistä, joiden on todettu sisältävän enemmän kuin 0,01 mg/kg PCP:tä, kun otetaan huomioon laajennettu mittausepävarmuus.
   Jäsenvaltioiden on toimitettava komissiolle joka kolmas kuukausi raportti 5 artiklan 1 kohdassa tarkoitettujen tarkastusten kaikista määritystuloksista. Raportit on toimitettava kutakin vuosineljännestä seuraavan kuukauden aikana.
   11 artikla
   Kumoaminen
   Kumotaan komission päätös 2008/352/EY.
   Viittauksia kumottuun päätökseen pidetään viittauksina tähän asetukseen.
   12 artikla
   Siirtymäsäännökset
   Poiketen siitä, mitä 2 artiklan 1 kohdassa säädetään, jäsenvaltioiden on sallittava sellaisten 1 artiklan 1 kohdassa tarkoitettujen tuotteiden tuonti, jotka lähtivät alkuperämaasta ennen 1 päivää huhtikuuta 2010 ja joiden mukana on päätöksen 2008/352/EY mukainen analyysiraportti.
   13 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan voimaantulopäivästä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 25 päivänä maaliskuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EYVL L 31, 1.2.2002, s. 1.
   
      (2)  EUVL L 117, 1.5.2008, s. 42.
   
      (3)  EYVL L 187, 16.7.2002, s. 30.
   
      (4)  http://www.crl-pesticides.eu/library/docs/srm/QuechersForGuarGum.pdf
   
      (5)  EUVL L 191, 28.5.2004, s. 1.
   
      LIITE